Allerede fra første blik på facaden fremstår museet Kunsten i Aalborg genfødt. Den gamle revnede og gulnede marmor er blevet udskiftet med ny marmor fra Carrara i Italien og står nu skarp og bleg med et blåligt skær i vinterlyset.

Ifølge museet har den ny marmorbelægning en mere ensartet molekylestruktur, der vil gøre den mindst dobbelt så holdbar som den oprindelige. Det hårde danske klima brugte blot 40 år til at tage livet af facaden.

Den videnskabeligt grundige behandling viser, at restaureringen af Kunsten ikke har været overladt til tilfældigheder. Efter at have været lukket ned i et år åbner museet i dag dørene for publikum, der møder et lysere, mere åbent og bedre organiseret kunstmuseum. Operationen har både løftet museet nærmere de oprindelige arkitektoniske ideer og tilført det nye mere tidssvarende funktioner, isolering og sikring.